1989R2299 — SL — 13.08.1999 — 003.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B UREDBA SVETA (EGS) št. 2299/89 z dne 24. julija 1989 o kodeksu poslovanja računalniških sistemov rezervacij (UL L 220, 29.7.1989, p.1)

spremenjena z:









▼B

UREDBA SVETA (EGS) št. 2299/89

z dne 24. julija 1989

o kodeksu poslovanja računalniških sistemov rezervacij







SVET EVROPSKIH SKUPNOSTI JE ob upoštevanju Pogodbe o ustanovitvi Evropske gospodarske skupnosti, in zlasti člena 84(2) Pogodbe, ob upoštevanju predloga Komisije ( 1 ), ob upoštevanju mnenja Evropskega parlamenta ( 2 ), ob upoštevanju mnenja Ekonomsko-socialnega odbora ( 3 ), ker večina rezervacij letalskih vozovnic poteka prek računalniških sistemov rezervacij; ker je s takšnimi sistemi, če se pravilno uporabljajo, mogoče opravljati pomembne in uporabne storitve za letalske prevoznike, potovalne agencije in potnike s tem, da jim omogočajo lahek dostop do najnovejših in natančnih informacij o letih, prevozninah in razpoložljivosti prostih mest, rezerviranje in v nekaterih primerih izdajo vozovnic ter vstopnih kuponov; ker lahko zlorabe v obliki prepovedi dostopa do sistemov ali diskriminacije pri zagotavljanju, nalaganju ali prikazovanju podatkov ali neprimerni pogoji, ki jih morajo izpolniti sodelujoči ali naročniki, povzročijo veliko škodo letalskim prevoznikom, potovalnim agencijam in na koncu uporabnikom; ker ta uredba ne posega na uporabo členov 85 in 86 Pogodbe; ker Uredba Komisije (EGS) št. 2672/88 ( 4 ) iz določb člena 85(1) Pogodbe izvzema sporazume o skupnem nakupu, razvoju in delovanju računalniških sistemov rezervacij; ker bi bilo z obveznim kodeksom poslovanja, ki bi se uporabljal za vse računalniške sisteme rezervacij in/ali druge možnosti posredovanja, ki so na voljo za uporabo in/ali se uporabljajo v Skupnosti, mogoče z nekaterimi zaščitnimi ukrepi zagotoviti nediskriminacijsko in pregledno uporabo teh sistemov, s tem preprečiti njihovo zlorabo in hkrati krepiti neizkrivljeno konkurenco med letalskimi prevozniki in med računalniškimi sistemi rezervacij ter tako zaščititi interese uporabnikov; ker prodajalcu računalniškega sistema rezervacij, matičnemu ali sodelujočemu prevozniku ne bi bilo primerno naložiti obveznosti do letalskega prevoznika iz tretje države, ki ima samostojno ali skupaj z drugimi v lasti in/ali nadzoruje drug takšen sistem, ki ni v skladu s tem kodeksom ali ne zagotavlja enakovrednih postopkov; ker je zaželeno, da se za nespoštovanje takšnega kodeksa predvidi pritožbeni, preiskovalni in izvršilni postopek, SPREJEL NASLEDNJO UREDBO:







▼M2

Člen 1

Ta uredba se uporablja za vse računalniške sisteme rezervacij — če zajemajo proizvode v zračnem prevozu in če so proizvodi v železniškem prevozu vključeni v njihov glavni prikaz — ki so na voljo za uporabo in/ali se uporabljajo na območju Skupnosti ne glede na:

— status ali državljanstvo prodajalca sistema,

— vir uporabljenih informacij ali mesto namestitve obravnavane centralne enote za obdelavo podatkov,

— geografsko lego letališč, med katerimi zračni prevoz poteka

▼M1

Člen 2

V tej uredbi:

(a) „osamezni proizvod v zračnem prevozu“ pomeni zračni prevoz potnika med letališčema, vključno z vsemi sorodnimi pomožnimi storitvami in dodatnimi ugodnostmi, ki so na voljo za prodajo in/ali se prodajajo kot sestavni del takšnega proizvoda;

(b) „komplet proizvodov v zračnem prevozu“ pomeni vnaprej dogovorjeno kombinacijo posameznih proizvodov v zračnem prevozu in drugih storitev, ki niso podrejene zračnemu prevozu in so na voljo za prodajo in/ali se prodajajo za skupno ceno;

(c) „proizvod v zračnem prevozu“ pomeni posamezen proizvod, pa tudi komplet proizvodov v zračnem prevozu;

(d) „redni zračni prevoz“ pomeni vrsto letov, od katerih ima vsak vse naslednje značilnosti: — izvaja se z zrakoplovi za prevoz potnikov ali potnikov in tovora in/ali pošte za plačilo, in sicer tako, da lahko posamezniki na vsakem letu zakupijo sedež (neposredno od letalskega prevoznika ali njegovih pooblaščenih zastopnikov), — poteka tako, da opravlja prevoz med točkama ali več točkami: — 1. v skladu z objavljenim redom letenja ali 2. z leti, ki so tako redni in pogosti, da tvorijo prepoznavno sistematično serijo.

(e) „prevoznina“ pomeni ceno, ki jo je treba plačati za posamezen proizvod v zračnem prevozu, in pogoje, v katerih se ta cena uporablja;

(f) „računalniški sistem rezervacij (CRS)“ pomeni računalniški sistem, ki med drugim zajema podatke o — redu letenja, — razpoložljivih sedežih, — prevozninah in — spremljajočih storitvah letalskih prevoznikov, brez možnosti ali z možnostmi za: — izvajanje rezervacij ali — izdajo vozovnic, kadar so naročnikom na voljo nekatere ali vse navedene storitve;

(g) „možnosti za posredovanje“ so tiste, ki jih prodajalec sistema ponuja za zagotavljanje informacij o redu letenja, razpoložljivih sedežih, prevozninah in spremljajočih storitvah letalskih prevoznikov, za rezerviranje in/ali izdajo vozovnic ali za vse druge s tem povezane storitve;

(h) „prodajalec sistema“ pomeni fizično ali pravno osebo in njene podružnice, ki je ali so odgovorne za delovanje ali trženje CRS;

(i) „matični prevoznik“ pomeni letalskega prevoznika, ki je posredno ali neposredno, sam ali skupaj z drugimi lastnik prodajalca sistema ali ga dejansko nadzoruje, pa tudi vse letalske prevoznike, katerih lastnik je ali ki jih dejansko nadzoruje;

(j) „dejanski nadzor“ pomeni razmerje, ki ga sestavljajo pravice, pogodbe ali katera koli druga sredstva, ki posamično ali skupaj in z upoštevanjem obstoječih dejstev ali zakonodaje omogočajo posredno ali neposredno odločilno vplivanje na podjetje, zlasti s: — pravico do uporabe vsega ali dela imetja podjetja, — pravicami ali pogodbami, ki vzpostavljajo odločilen vpliv na sestavo, glasovanje ali sklepe organov podjetja ali kako drugače odločilno vplivajo na poslovanje podjetja;

(k) „sodelujoči prevoznik“ pomeni letalskega prevoznika, ki ga s prodajalcem sistema veže sporazum o posredovanju proizvodov njegovega zračnega prevoza prek CRS. Kadar matični prevoznik uporablja možnosti lastnega CRS, ki jih zajema ta uredba, se šteje kot sodelujoči prevoznik;

▼M2

(l) „naročnik“ pomeni osebo, razen uporabnika, ali podjetje, razen sodelujočega prevoznika, ki po pogodbi ali po drugem finančnem sporazumu s prodajalcem sistema uporablja CRS. Šteje se, da finančni sporazum obstaja, kadar se za storitve prodajalca sistema plača določeno plačilo ali ob nakupu proizvoda v zračnem prevozu;

(m) „uporabnik“ pomeni katero koli osebo, ki išče informacije o nakupu proizvoda v zračnem prevozu ali tega namerava kupiti za lastno uporabo;

▼M1

(n) „glavni prikaz“ pomeni izčrpen, nevtralen prikaz podatkov o letalskih povezavah med pari mest v določenem časovnem obdobju;

(o) „trajanje potovanja“ pomeni časovno razliko med časom odhoda in časom prihoda po redu letenja;

(p) „izboljšanje storitev“ pomeni vse proizvode ali storitve, razen možnosti za posredovanje, ki jih prodajalec sistema skupaj z računalniškim sistemom rezervacij v svojem imenu ponudi naročnikom;

▼M2

(q) „posamezni proizvod v železniškem prevozu“ pomeni železniški prevoz potnika med dvema postajama, vključno z vsemi sorodnimi pomožnimi storitvami in dodatnimi ugodnostmi, ki so na voljo za prodajo ali se prodajajo kot sestavni del takšnega proizvoda;

(r) „komplet proizvodov v železniškem prevozu“ pomeni vnaprej dogovorjeno kombinacijo posameznih proizvodov v železniškem prevozu in drugih storitev, ki niso podrejene železniškemu prevozu in so na voljo za prodajo ali se prodajajo za skupno ceno;

(s) „proizvod v železniškem prevozu“ pomeni posamezen proizvod in komplet proizvodov v železniškem prevozu;

(t) „vozovnica“ pomeni veljaven dokument, ki daje pravico do prevoza, ali drug enakovreden dokument, ki ni na papirju, vključno z dokumentom v elektronski obliki, ki ga izda ali potrdi prevoznik ali njegov pooblaščeni zastopnik;

(u) „dvojna rezervacija“ pomeni primer, do katerega pride, kadar sta za enega potnika narejeni dve rezervacij ali več in je očitno, da ne bo mogel uporabiti več kakor ene.

▼M1

Člen 3

1. Prodajalec sistema mora biti sposoben, da v svojem imenu kot pravna ali fizična oseba, ločena od matičnega prevoznika, izvaja vse vrste pravic in obveznosti, da sklepa pogodbe tudi z matičnimi in sodelujočimi prevozniki ter naročniki ali izvaja druge pravne predpise ter nastopa kot tožnik ali tožena stranka.

2. Prodajalec sistema mora vsem letalskim prevoznikom omogočiti sodelovanje pri svojih možnostih za posredovanje na enaki in nediskriminacijski podlagi v okviru razpoložljive zmogljivosti zadevnega sistema in ob upoštevanju vseh tehničnih omejitev, ki so zunaj njegovega nadzora.

3.

(a) Prodajalec sistema ne sme: — dodajati neprimernih pogojev k pogodbi s sodelujočim prevoznikom, — zahtevati sprejetja dodatnih pogojev, ki po svoji naravi ali v skladu s trgovinskimi običaji niso povezani s sodelovanjem v njegovem CRS, dolžan pa je določiti enake pogoje za enako raven storitev.

(b) Prodajalec sistema kot pogoj za sodelovanje v svojem CRS ne sme zahtevati, da sodelujoči prevoznik hkrati ne sodeluje tudi v drugem sistemu.

(c) Sodelujoči prevoznik lahko s prodajalcem sistema prekine pogodbo, ki se ne izteče pred koncem prvega leta, z odpovednim rokom, ki ni nujno daljši od šestih mesecev. V takšnem primeru prodajalec sistema nima pravice, da dobi povrnjen znesek, ki bi bil večji od stroškov, neposredno povezanih s prekinitvijo pogodbe.

4. Če se prodajalec sistema odloči, da bo k možnostim za posredovanje, ki jih ustvari, ali k opremi, ki jo pri zagotavljanju teh možnosti uporablja, dodal kakršno koli izboljšavo, mora o tem istočasno in pod enakimi pogoji posredovati informacije in ponuditi izboljšave vsem sodelujočim prevoznikom, vključno z matičnimi prevozniki, in pri tem upoštevati vse tehnične omejitve, ki so zunaj nadzora prodajalca sistema, tako da v dobavnem roku za uvedbo novih izboljšav ni razlik med matičnimi in sodelujočimi prevozniki.

▼M1

Člen 3a

1.

(a) Matični prevoznik ne sme diskriminirati konkurenčnih CRS s tem, da jim na zahtevo in ob pravem času ne zagotovi enakih informacij o redih letenja, prevozninah in razpoložljivih sedežih v svojem zračnem prevozu, kakršne posreduje lastnemu CRS, ali da ne posreduje proizvodov iz svojega zračnega prevoza prek drugega CRS ali tako da ne sprejme ali pravočasno ne potrdi rezervacije, ki poteka prek konkurenčnega CRS za proizvode iz svojega zračnega prevoza, ki jih posreduje prek lastnega CRS. Matični prevoznik mora sprejeti in potrditi le tiste rezervacije, ki so v skladu z njegovimi prevozninami in pogoji.

▼M2

(b) Matični prevoznik ni dolžan sprejeti nobenih s tem povezanih stroškov, razen tistih za reproduciranje informacij, ki jih bo objavil, in za sprejete rezervacije. Pristojbina za rezervacijo, ki zapade v plačilo CRS za sprejeto rezervacijo, narejeno v skladu s tem členom, ne sme presegati pristojbine, ki jo isti CRS zaračuna sodelujočim prevoznikom za enakovreden posel

▼M1

(c) Matični prevoznik ima pravico do izvajanja nadzora, s katerim zagotovi, da konkurenčni CRS upošteva člen 5(1).

▼M2

2. Obveznost, ki jo nalaga ta člen, se ne uporablja v korist konkurenčnega CRS, kadar se v skladu s postopki iz člena 11 ugotovi, da takšen CRS krši člen 4a ali člen 6 v zvezi z nepooblaščenim dostopom matičnih prevoznikov do informacij

▼M1

Člen 4

1. Sodelujoči prevozniki in drugi izvajalci proizvodov v zračnem prevozu morajo zagotoviti, da so podatki, ki jih nameravajo vključiti v CRS, natančni, nezavajajoči, pregledni in niso manj obsežni, kakor v vseh drugih CRS. Podatki morajo prodajalcu sistema med drugim omogočati, da izpolni zahteve glede meril za razvrstitev iz Priloge.

Podatkov, ki jih dobijo prek posrednikov, ne smejo prilagoditi tako, da bi postali nenatančni, zavajajoči ali pristranski.

▼M2

Načela iz prvega in drugega pododstavka se uporabljajo za železniški prevoz v zvezi s podatki, predloženimi za vključitev v glavni prikaz.

▼M1

2. Prodajalec sistema ne sme prirediti gradiva iz odstavka 1 tako, da bi prikazane informacije postale nenatančne, zavajajoče ali pristranske.

3. Prodajalec sistema mora vse podatke, ki jih posredujejo sodelujoči prevozniki, naložiti in obdelati enako skrbno in pravočasno, upoštevati mora le omejitve pri načinu nalaganja, ki ga izberejo posamezni sodelujoči prevozniki, in standarde formatov, ki jih uporablja navedeni prodajalec.

▼M1

Člen 4a

1. Možnosti za nalaganje in/ali obdelavo, ki jih ustvari prodajalec sistema, morajo biti brez razlikovanja na voljo vsem matičnim in sodelujočim prevoznikom. Možnosti, ki jih prodajalci sistema ponudijo, morajo biti združljive z ustreznimi, splošno sprejetimi standardi v sektorju zračnega prevoza, če so ti na voljo.

2. Prodajalec sistema ne sme nameniti določenega postopka za nalaganje in/ali obdelavo ali katere koli druge možnosti za posredovanje le enemu ali več svojim matičnim prevoznikom.

3. Prodajalec sistema mora zagotoviti, da se njegove možnosti za posredovanje jasno in preverljivo ločijo od zasebnega imetja katerega koli letalskega prevoznika in od njegovih možnosti za vodenje in trženje. Ločitev je mogoče zagotoviti logično, z računalniškimi programi, ali fizično, tako da so vse povezave med možnostmi za posredovanje in zasebnimi možnostmi mogoče le prek vmesnika med posameznimi aplikacijami. Ne glede na sprejeti način ločevanja mora biti takšen vmesnik na voljo vsem matičnim in sodelujočim prevoznikom na nediskriminacijski podlagi in mora zagotavljati enako obravnavo glede postopkov, protokolov, vhoda in izhoda. Vmesniki, ki jih prodajalci sistema ponudijo, morajo biti združljivi z ustrenimi, splošno sprejetimi standardi v sektorju zračnega prevoza, če so ti na voljo.

▼M2

4. Prodajalec sistema zagotovi, da vse tretje stranke, ki v njegovem imenu v celoti ali delno opravljajo storitve CRS, izpolnjujejo ustrezne določbe te uredbe.

▼M1

Člen 5

1.

(a) Prikazi, ki izhajajo iz CRS, morajo biti jasni in nediskriminacijski.

(b) Prodajalec sistema v svojem CRS ne sme namerno ali iz malomarnosti prikazati nenatančnih ali zavajajočih informacij.

2.

(a) Prodajalec sistema mora prek svojega CRS za vsak posamezen posel jasno in izčrpno, brez diskriminacije ali predsodkov, zlasti glede razvrstitve prikazanih informacij, zagotoviti enega ali več glavnih prikazov in vanj(-e) vključiti podatke, ki jih posredujejo sodelujoči prevozniki v zvezi z redi letenja, vrstami prevoznin in razpoložljivimi sedeži.

(b) Uporabnik mora imeti pravico, da zahteva omejitev glavnega prikaza le na redni ali čarterski prevoz.

(c) Pri sestavi in izbiri letov za določen par mest, ki bodo vključeni v glavni prikaz, ne sme biti diskriminacije med različnimi letališči, ki oskrbujejo isto mesto.

(d) Razvrstitev možnih letov na glavnem prikazu mora biti enaka razvrstitvi v Prilogi.

(e) Merila za razvrstitev ne smejo temeljiti na nobenem dejavniku, ki je posredno ali neposredno povezan z identiteto prevoznika, in se morajo za vse sodelujoče prevoznike uporabljati na nediskriminacijski podlagi.

3. Kadar prodajalec sistema objavi informacije o prevozninah, mora biti prikaz nevtralen in nediskriminacijski, obsegati mora najmanj prevoznine za vse lete sodelujočih prevoznikov, ki so vključeni v glavni prikaz. Vir takšnih informacij mora biti sprejemljiv za sodelujočega(-e) prevoznika(-e) in prodajalca sistema, ki ju (jih) to zadeva.

4. Informacije o kompletu proizvodov, ki med drugim obsegajo ime organizatorja potovanja, razpoložljivost in prevoznine, se ne objavijo na glavnem prikazu.

5. Če se na posebno uporabnikovo željo prikaz spremeni, se ne šteje, da CRS krši to uredbo.

Člen 6

1. Naslednje določbe urejajo zagotovitev statističnih ali drugih informacij, ki jih prodajalec sistema pridobi iz svojega CRS:

▼M2

(a) informacije o posameznih prepoznavnih rezervacijah se posredujejo na enaki podlagi in le letalskemu prevozniku ali prevoznikom, ki sodelujejo pri prevozu, zajetem v rezervaciji, in naročnikom, ki so soudeleženi pri rezervaciji. Informacije o posameznih prepoznavnih rezervacijah, ki so pod nadzorom prodajalca sistema, se v dvainsedemdesetih urah po izpolnitvi zadnjega elementa v posamezni rezervaciji shranijo v samostojnem arhivu in se uničijo v treh letih. Dostop do takšnih podatkov se dovoli le ob sporu v zvezi z izdanim računom.

▼M1

(b) vsi podatki o trženju, rezervacijah in prodaji so na voljo pod pogojem, da: (i) se takšni podatki istočasno in nediskriminacijsko ponudijo vsem sodelujočim prevoznikom, vključno z matičnimi prevozniki; ▼M2 (ii) takšni podatki lahko zajemajo in na zahtevo zajemajo vse sodelujoče prevoznike in/ali naročnike, vendar ne vključujejo, posredno ali neposredno, informacij o prepoznavnosti ali osebnih informacij o potniku ali skupnem uporabniku; ▼M1 (iii) se vse zahteve po takšnih podatkih obravnavajo enako skrbno in istočasno, z upoštevanjem načina pošiljanja, ki ga izbere posamezni prevoznik; ▼M2 (iv) informacije se na zahtevo posredujejo sodelujočim prevoznikom in naročnikom v celoti in tudi selektivno glede na trg, na katerem delujejo; (v) skupina letalskih prevoznikov in/ali naročnikov ima pravico do nakupa podatkov za skupno obdelavo. ▼M1

2. Prodajalec sistema osebnih informacij o potniku brez privolitve le-tega ne sme posredovati tistim, ki ne sodelujejo pri poslu.

3. Prodajalec sistema mora s tehničnimi ukrepi in/ali ustreznimi zaščitnimi ukrepi vsaj v zvezi z računalniškimi programi zagotoviti upoštevanje določb iz zgornjih odstavkov 1 in 2, in sicer tako, da enemu ali več matičnim prevoznikom onemogoča dostop do informacij, ki jih posredujejo ali oblikujejo letalski prevozniki, razen tako, kakor določa ta člen.

▼M2 —————

▼B

Člen 7

▼M1

1. Obveznosti prodajalca sistema iz členov 3 in 4 do 6 se ne uporabljajo v zvezi z matičnim prevoznikom iz tretje države, če njegov CRS zunaj območja Skupnosti ne zagotavlja letalskim prevoznikom iz Skupnosti enake obravnave, kakor jo določata ta uredba in Uredba Komisije (EGS) št. 83/91 ( 5 ).

2. Obveznosti matičnih ali sodelujočih prevoznikov po členih 3a, 4 in 8 se ne uporabljajo za CRS, ki ga nadzoruje(-jo) letalski prevoznik(-i) iz ene ali več tretjih držav, če matičnemu(-im) ali sodelujočemu(-im) prevozniku(-om) zunaj območja Skupnosti ne zagotavlja enake obravnave, kakor jo določata ta uredba in Uredba Komisije (EGS) št. 83/91

▼B

3. Prodajalec sistema ali letalski prevoznik, ki namerava uveljaviti določbe iz odstavkov 1 ali 2, mora o svojih načrtih in razlogih zanje uradno obvestiti Komisijo najmanj 14 dni pred takšnim ukrepom. V izjemnih okoliščinah sme Komisija na prošnjo prodajalca ali letalskega prevoznika, ki ga to zadeva, opustiti pravilo o 14 dneh.

4. Komisija mora takoj po prejemu uradnega obvestila ugotoviti, ali gre za diskriminacijo v smislu odstavkov 1 in 2. Če ugotovi, da gre za diskriminacijo, o tem obvesti vse prodajalce sistema ali letalske prevoznike v Skupnosti, ki jih to zadeva, in države članice. Če diskriminacije v smislu odstavka 1 ali 2 ni, Komisija o tem obvesti prodajalca sistema ali letalske prevoznike, ki jih to zadeva.

▼M1

5.

(a) Če se ugotovi resna diskriminacija v smislu odstavka 1 ali 2, lahko Komisija v odločbi izda navodilo, naj računalniški sistemi rezervacij spremenijo svoje operacije tako, da bi diskriminacija prenehala. Komisija je o taki odločbi dolžna takoj obvestiti države članice.

(b) Razen v primeru drugačne odločitve, ki jo Svet sprejme na prošnjo države članice v dveh mesecih po odločbi Komisije, obvelja odločba Komisije.

▼M1

Člen 8

1. Matični prevoznik ne sme niti posredno niti neposredno povezovati naročnikove uporabe določenega CRS s sprejemanjem provizije ali druge spodbude za prodajo proizvodov v zračnem prevozu, ki so na voljo na njegovih letih, oziroma z odsotnostjo le-te.

2. Matični prevoznik ne sme od naročnika niti posredno niti neposredno zahtevati uporabe določenega CRS za prodajo ali izdajo vozovnic za proizvode zračnega prevoza, ki ga sam posredno ali neposredno opravlja.

3. Noben pogoj, ki bi ga letalski prevoznik določil za potovalno agencijo, ko jo pooblasti za prodajo in izdajo vozovnic za proizvode svojega zračnega prevoza, ne sme posegati v izvajanje odstavkov 1 in 2.

▼B

Člen 9

1. Prodajalec sistema vsem naročnikom na nediskriminacijski podlagi ponudi možnosti posredovanja v računalniškem sistemu rezervacij.

2. Prodajalec sistema od naročnika ne sme zahtevati podpisa ekskluzivne pogodbe niti mu posredno ali neposredno preprečiti priključitve ali uporabe katerega koli drugega sistema ali sistemov.

3. Izboljšanje storitve, ki jo prodajalec sistema ponudi kateremu koli naročniku, je na nediskriminacijski podlagi na voljo vsem naročnikom.

▼M1

4.

(a) Prodajalec sistema k pogodbi z naročnikom o dovoljeni uporabi njegovega CRS ne sme dodajati neprimernih pogojev, zlasti pa velja, da lahko naročnik s prodajalcem sistema prekine pogodbo, ki se ne izteče pred koncem prvega leta, z odpovednim rokom, ki ni nujno daljši od treh mesecev. V takšnem primeru prodajalec sistema ni upravičen do povrnitve zneska, ki je višji od stroškov, neposredno povezanih s prekinitvijo pogodbe.

(b) V skladu z odstavkom 2 pogoji iz alinee (a) ne veljajo za dobavo tehnične opreme.

5. Prodajalec sistema mora v vsaki pogodbi z naročnikom zagotoviti:

(a) glavni prikaz v skladu s členom 5, do katerega je dostop možen za vsak posamezen posel, razen kadar uporabnik želi le informacije o enem samem letalskem prevozniku ali kadar želi informacije le v zvezi s kompletom proizvodov v zračnem prevozu.

(b) da naročnik s podatki, ki jih posredujejo računalniški sistemi rezervacij, ne ravna tako, da bi povzročil nenatančno, zavajajočo ali diskriminacijsko predstavitev informacij uporabnikom.

6. Prodajalec sistema naročniku na sme postaviti nobenih zahtev v zvezi s sprejetjem ponudbe tehnične opreme ali računalniških programov, lahko pa zahteva uporabo opreme in programov, ki so združljivi z njegovim sistemom.

▼M2

Člen 9a

1.

(a) Pri podatkih, ki jih zagotovi CRS, naročnik uporablja nevtralen prikaz v skladu s členom 5(2)(a) in (b), razen kadar se zahteva drugačen prikaz, da se ugodi posebni zahtevi uporabnika.

(b) Naročnik informacij, ki jih posreduje CRS, ne prireja tako, da bi povzročil nenatančno, zavajajočo ali diskriminacijsko predstavitev teh informacij uporabniku.

(c) Naročnik naredi rezervacije in izda vozovnice v skladu s podatki v CRS, ki ga uporablja, ali v skladu s pooblastilom prevoznika, ki ga to zadeva.

(d) Naročnik vsakega uporabnika obvesti o kakršnikoli zamenjavi sredstva na poti, o številu rednih postankov na poti, identiteti letalskega prevoznika, ki bo let dejansko opravil, in o kakršnikoli potrebni spremembi letališča, ki se zahteva v izdanem načrtu potovanja, če je takšna informacija zajeta v CRS. Naročnik mora uporabnika obvestiti o imenu in naslovu prodajalca sistema, namenu obdelave, roku hranjenja posameznih podatkov in načinih, ki osebi, na katero se podatki nanašajo, omogočajo pravico do dostopa.

(e) Uporabnik ima pravico do izpisa prikaza CRS ob katerem koli času ali možnost dostopa do prikaza vzporednega CRS, ki kaže sliko, istočasno prikazano naročniku.

(f) Oseba je upravičena do brezplačnega dejanskega dostopa do svojih podatkov ne glede na to, ali podatke shrani CRS ali naročnik.

2. Naročnik uporablja možnosti za posredovanje v CRS v skladu s Prilogo II.

▼B

Člen 10

▼M2

1.

(a) Vse pristojbine, ki jih prodajalec sistema zaračuna sodelujočemu prevozniku, so nediskriminacijske, ustrezno oblikovane in morajo razumno ustrezati stroškom za opravljene in uporabljene storitve, predvsem pa so enake za enako raven storitev. Izdani računi za storitve CRS so dovolj podrobni, da lahko sodelujoči prevozniki natančno vidijo, katere storitve so bile uporabljene in pristojbine zanje; računi za pristojbino za rezervacijo obsegajo najmanj naslednje podatke za vsak del poti: — vrsto rezervacije prek CRS, — ime potnika, — državo, — identifikacijsko kodo agencije IATA/ARC, — kodo mesta, — par mest na delu poti, — datum rezervacije (datum posla), — datum leta, — številko leta, — kodo statusa (status rezervacije), — vrsto storitve (razred storitve), — mesto izpisa za ime potnika (PNR) in — oznako rezervacije/odpovedi. Informacije o izdanih računih so na voljo na magnetnih medijih. Pristojbina, ki bo zaračunana za posredovanje informacije o izdanem računu, v obliki, ki jo izbere prevoznik, ne presega stroškov samega sredstva skupaj s stroški njegovega prenosa. Sodelujočemu letalskemu prevozniku se ponudi možnost, da je obveščen o vsaki rezervaciji ali vsakem poslu, za katerega se zaračuna pristojbina za rezervacijo. Če prevoznik želi biti o tem obveščen, se mu ponudi možnost, da zavrne takšno rezervacijo ali posel, razen če je bil slednji že sprejet. Ob takšni zavrnitvi se mu rezervacije ali posli ne zaračunajo.

(b) Vse pristojbine za najem opreme ali druge storitve, ki jih prodajalec sistema zaračuna naročniku, so nediskriminacijske, ustrezno oblikovane in ustrezno povezane s stroški opravljenih in uporabljenih storitev, predvsem pa enake za enako raven storitev. Prejemki za uspešnost kot znižano plačilo najemnine ali provizije, s katerimi prodajalci sistemov nagradijo naročnike, veljajo za strošek prodajalcev sistema za razdeljevanje in temeljijo na delih poti, za katere se bile prodane vozovnice. Kadar prodajalec sistema, ob upoštevanju odstavka 5 Priloge II, ne ve, ali je bila vozovnica izdana ali ne, ima pravico, da zaupa obvestilu naročnika o številu vozovnic. Izdani računi za storitve CRS so dovolj podrobni, da lahko naročniki natančno vidijo, katere storitve so bile uporabljene in kakšne pristojbine so bile zanje zaračunane.

2. Prodajalec sistema zainteresiranim strankam, tudi uporabnikom, na zahtevo ponudi podrobne podatke o tekočih postopkih, pristojbinah, sistemskih možnostih, vključno z vmesniki, o uporabljenih merilih za urejanje in prikazovanje. Za uporabnike je ta informacija brezplačna in zajema obdelavo posameznih podatkov. Vendar ta določba ne zavezuje prodajalca sistema k objavi notranjih informacij, kot so npr. računalniški programi.

▼B

3. Vsi sodelujoči prevozniki in naročniki morajo biti na nediskriminacijski podlagi obveščeni o vseh spremembah višine pristojbin, pogojev ali razpoložljivih storitev in o razlogih, na katerih temeljijo.

Člen 11

1. Komisija po prejemu pritožbe ali na lastno pobudo sproži postopke za prenehanje kršitev določb te uredbe.

2. Pritožbe lahko predložijo:

(a) države članice;

(b) fizične ali pravne osebe, ki se sklicujejo na pravni interes.

3. Komisija državam članicam takoj pošlje izvode pritožb in zahtevkov ter vseh pomembnih dokumentov, ki jih je prejela ali odposlala med temi postopki.

Člen 12

1. Pri izvajanju nalog, ki jih ta uredba nalaga Komisiji, ta lahko pridobi vse potrebne podatke od držav članic in podjetij ter podjetniških združenj.

2. Komisija lahko za sporočanje zahtevanih podatkov določi rok, ki ni krajši od enega meseca.

3. Ko Komisija podjetju ali podjetniškemu združenju pošlje zahtevo po podatkih, hkrati pošlje izvod zahteve tudi državi članici, na območju katere je sedež podjetja ali podjetniškega združenja.

4. Komisija v svoji zahtevi navede pravno podlago in namen zahteve ter kazni za posredovanje nepravilnih podatkov, ki jih določa člen 16(1).

5. Lastniki podjetij ali njihovi predstavniki, v primeru pravnih oseb ali družb, podjetij ali podjetniških združenj, ki nimajo lastnosti pravne osebe, pa tista oseba, ki je po zakonu ali po statutu njihov pooblaščeni predstavnik, se zavežejo, da bodo zagotovili zahtevane informacije.

Člen 13

1. Komisija lahko pri izvajanju nalog, ki ji jih ta uredba nalaga, uvede vse potrebne preiskave v podjetjih in podjetniških združenjih. V ta namen imajo uradniki, ki jih Komisija pooblasti, pravico:

(a) pregledati knjige in drugo poslovno evidenco;

(b) napraviti kopije ali izvlečke iz knjig in poslovne evidence;

(c) zahtevati ustno razlago na kraju samem;

(d) do vstopa v vse prostore, na območja ali v vozila, ki jih uporabljajo podjetja ali podjetniška združenja.

2. Pooblaščeni uradniki Komisije izvajajo svoja pooblastila ob predložitvi pisnega pooblastila, ki natančno določa predmet in namen preiskave in kazni, določene v členu 16(1) v primerih, ko so predložene knjige in druga poslovna evidenca nepopolne. Komisija državo članico, na območju katere bo preiskava potekala, pravočasno obvesti o preiskavi in identiteti pooblaščenih uradnikov.

3. Podjetja in podjetniška združenja dovolijo preiskave, ki jih z odločbo odredi Komisija. Odločba mora natančno določati predmet in namen preiskave, datum njenega začetka in navajati kazni, ki jih določa člen 16(1), ter pravico, da se odločba pošlje v pregled Sodišču.

4. Komisija se pred sprejetjem odločb iz odstavka 3 posvetuje z državo članico, na območju katere bo preiskava potekala.

5. Uradniki države članice, na območju katere bo preiskava potekala, lahko uradnikom Komisije pomagajo pri izvajanju njihovih nalog na prošnjo države članice ali Komisije.

6. Če podjetje ne dovoli preiskave, odrejene v skladu s tem členom, mora država članica pooblaščenim uradnikom Komisije ponuditi potrebno pomoč, da jim omogoči izvajanje preiskave.

Člen 14

1. Podatki, pridobljeni kot rezultat uporabe členov 12 in 13, se uporabljajo samo za namene s tem povezane zahteve ali preiskave.

2. Brez poseganja v člena 11 in 20 Komisija in pristojni organi držav članic, njihovi uradniki in drugi uslužbenci ne smejo razkriti tistih podatkov, za katere velja obveznost varovanja poslovne skrivnosti, pridobljene pri uporabi te uredbe.

3. Odstavka 1 in 2 ne preprečujeta objave splošnih podatkov ali raziskav, ki ne zajemajo podatkov v zvezi z določenim podjetjem ali podjetniškim združenjem.

Člen 15

1. Če podjetje ali podjetniško združenje ne zagotovi zahtevanih podatkov v roku, ki ga določi Komisija, ali posreduje nepopolne podatke, Komisija z odločbo zahteva predložitev podatkov. Odločba mora opredeliti, kateri podatki se zahtevajo, primeren rok za njihovo predložitev in navesti kazni, določene v členu 16(1), pa tudi pravico, da se odločba pošlje v pregled Sodišču.

2. Komisija mora hkrati poslati izvod svoje odločbe pristojnemu organu v državi članici, na območju katere se nahaja sedež podjetja ali podjetniškega združenja.

Člen 16

1. Komisija lahko z odločbo naloži globo od 1 000 do 50 000 ECU podjetjem ali podjetniškim združenjem, ki namenoma ali iz malomarnosti:

(a) v odgovor na zahtevo, podano v skladu s členom 12, posredujejo nepravilne podatke ali podatkov ne predložijo v določenem roku;

(b) ob preiskavah predložijo zahtevane knjige in drugo poslovno evidenco v nepopolni obliki ali ne dovolijo preiskave v skladu s členom 13(1).

2. Komisija lahko prodajalcem sistema, matičnim prevoznikom, sodelujočim prevoznikom in/ali naročnikom z odločbo naloži globo za kršitev te uredbe največ do višine 10 % letnega prometa za ustrezno dejavnost zadevnega podjetja.

Pri določanju višine globe je treba upoštevati resnost in trajanje kršitve.

3. Odločbe, sprejete v skladu z odstavkoma 1 in 2, niso kazenskopravne narave.

Člen 17

Sodišče ima neomejeno pristojnost v smislu člena 172 Pogodbe za pregled odločb, s katerimi Komisija odredi globo; globo lahko prekliče, zniža ali zviša.

Člen 18

Za namen uporabe člena 16 velja ECU, kot je sprejet pri sestavljanju splošnega proračuna Evropskih skupnosti v skladu s členoma 207 in 209 Pogodbe.

Člen 19

▼M2

1. Preden sprejetjem odločb, ki jih določa člen 11 ali 16, da Komisija zadevnemu podjetju ali podjetniškemu združenju priložnost, da se izjavi o zadevah, proti katerim Komisija ugovarja ali je ugovarjala.

▼B

2. Če Komisija ali pristojni organi države članice menijo, da je potrebno, lahko zaslišijo tudi druge fizične ali pravne osebe. Zahtevam teh oseb za zaslišanje se ugodi, če izkažejo zadosten interes.

Člen 20

1. Komisija objavi odločbe, ki jih sprejme na podlagi člena 16.

2. V takšni objavi morajo biti navedena imena strank in glavna vsebina odločbe; upoštevati je treba legitimni interes podjetij glede varovanja njihovih poslovnih skrivnosti.

▼M2

Člen 21

1. Člen 5, člen 9(5) in priloge se ne uporabljajo za CRS, ki ga uporablja letalski prevoznik ali skupina letalskih prevoznikov:

(a) v svojem/svojih lastnem/lastnih uradu/uradih in prodajnih pultih, ki so kot taki jasno označeni; ali

(b) za zagotavljanje informacij in/ali možnosti za posredovanje, dostopnih prek javnega telekomunikacijskega omrežja, ki jasno in stalno navajajo ime posredovalca(-ev) informacij kot takega(-ih).

2. Za letalskega prevoznika, ki sam neposredno izvede rezervacijo, velja člen 9a(d) in (f).

▼M1

Člen 21a

▼M2

1. Prodajalec sistema zagotovi, da neodvisen presojevalec enkrat v vsakem koledarskem letu preveri tehnično skladnost njegovega CRS s členoma 4a in 6. V ta namen je presojevalcu kadarkoli omogočen dostop do vseh programov, postopkov, operacij in zaščitnih ukrepov, ki se uporabljajo na računalnikih ali v računalniških sistemih, prek katerih prodajalec sistema ponuja svoje možnosti za posredovanje. Prodajalec sistema Komisiji predloži poročilo svojega presojevalca o preiskavi in ugotovitvah v štirih mesecih po koncu koledarskega leta poročanja. Komisija takšna poročila preuči, da bi lahko v skladu s členom 11(1) sprejela kakršenkoli potreben ukrep

▼M1

2. Prodajalec sistema mora sodelujoče prevoznike in Komisijo obvestiti o identiteti presojevalca najmanj tri mesece pred potrditvijo imenovanja in najmanj tri mesece pred vsakoletnim ponovnim imenovanjem. Če katerikoli od sodelujočih prevoznikov v mesecu po obvestilu nasprotuje sposobnosti presojevalca za izvedbo nalog po tem členu, Komisija v naslednjih dveh mesecih in po posvetu s presojevalcem, prodajalcem sistema in katero koli drugo stranko, ki uveljavlja svoj upravičen interes, odloči o tem, ali je zamenjava presojevalca nujna ali ne.

▼M2

Člen 21b

1. Ob upoštevanju tega člena se ta uredba uporablja za vključitev proizvodov v železniškem prevozu.

2. Prodajalec sistema se lahko odloči, da bo v glavni prikaz svojega CRS vključil železniški prevoz.

3. Če se prodajalec sistema odloči, da bo v glavni prikaz svojega CRS vključil železniški prevoz, vključi nekatere jasno opredeljene kategorije železniškega prevoza in pri tem upošteva načela iz člena 3(2).

4. Prevoznik v železniškem prometu se šteje kot sodelujoči ali matični prevoznik, kakor pač ustreza namenu tega kodeksa, če s prodajalcem sistema sklene sporazum o posredovanju njegovih proizvodov prek glavnega CRS ali če je njegov rezervacijski sistem takšen CRS, kakor je opredeljeno v členu 2(f). Ob upoštevanju odstavka 5 se ti proizvodi štejejo kot proizvodi zračnega prevoza in so vključeni v glavni prikaz v skladu z merili iz Priloge I.

5.

(a) Kadar se pravila, določena v odstavkih 1 in 2 Priloge I, uporabljajo za železniški prevoz, prodajalec sistema prilagodi načela za razvrstitev na glavnem prikazu, da bi upošteval potrebe uporabnikov po zadostnih informacijah o železniškem prevozu, ki predstavlja konkurenčno nadomestilo zračnega prevoza. Zlasti velja, da se lahko prodajalci sistema železniške storitve z omejenim številom kratkih postankov razvrstijo skupaj z neprekinjenim direktnim zračnim prevozom.

(b) Prodajalci sistema opredelijo jasna merila za uporabo tega člena pri železniških prevozih. Merila zajemajo trajanje potovanja in upoštevajo potrebo, da bi se izognili prekomernim, nepotrebnim informacijam na zaslonu. Najmanj dva meseca pred uporabo teh meril je treba te predložiti v vednost Komisiji.

6. V tem členu se šteje, da vsako sklicevanje na „lete“ v tej uredbi vključuje sklicevanje na „železniški promet“ in sklicevanje na „proizvode v zračnem prevozu“ sklicevanje na „proizvode v železniškem prevozu“.

7. V poročilu Komisije iz člena 23(1) je posebna pozornost namenjena oceni uporabe tega člena.

▼M1

Člen 22

▼M2

1. Ta uredba ne posega v nacionalno zakonodajo v zvezi z varnostjo, javnim redom in ukrepi za varovanje podatkov, sprejetimi pri izvajanju Direktive 95/46/ES ( 6 )

▼M1

2. Osebe, ki uživajo pravice iz člena 3(4), členov 4a, 6 in 21a, se tem pravicam ne morejo odreči niti s pogodbo niti na drug način.

▼M2

Člen 23

Komisija v dveh letih po začetku veljavnosti te uredbe pripravi poročilo o uporabi te uredbe, ki med drugim upošteva ekonomski razvoj zadevnega trga. Poročilo lahko spremljajo predlogi za ponoven pregled te uredbe.

▼B

Ta uredba je v celoti zavezujoča in se neposredno uporablja v vseh državah članicah.

▼M2









PRILOGA I

Merila za razvrščanje letov ( 7 ) na glavnem prikazu, za katere so na voljo posamezni proizvodi v zračnem prevozu

1. Možni leti za želeni dan ali dni morajo biti na glavnem prikazu razvrščeni v naslednjem vrstnem redu, razen kadar uporabnik za posamezen posel zahteva drugačno razvrstitev: (i) vsi direktni leti brez postanka med zadevnimi pari mest; (ii) vsi drugi direktni leti med zadevnimi pari mest, ki ne vključujejo zamenjave letal ali vlaka; (iii) povezovalni leti.

2. Uporabniku je treba ponuditi najmanj možnost, da na glavnem prikazu zahteva razvrstitev po času odhoda ali prihoda in/ali trajanju potovanja. Če uporabnik ne zahteva drugače, mora biti glavni prikaz razvrščen po času odhoda za skupino (i) ter trajanju potovanja za skupini (ii) in (iii).

3. Kadar se prodajalec sistema odloči, da bo prikazal informacije o paru mest v zvezi z redom letenja in prevoznine nesodelujočih prevoznikov, vendar ne nujno vseh takšnih prevoznikov, mora te informacije med prikazanimi prevozniki prikazati natančno, nezavajajoče in nediskriminacijsko.

4. Če so, kolikor je to prodajalcu sistema poznano, informacije o številu direktnih rednih zračnih povezav in o identiteti zadevnih letalskih prevoznikov nepopolne, je treba to na ustreznem prikazu jasno označiti.

5. Vsi leti, razen rednega zračnega prevoza, morajo biti jasno označeni.

6. Leti s postanki na progi morajo biti jasno označeni.

7. Kadar lete izvaja letalski prevoznik, ki ni tisti letalski prevoznik, kakor ga označuje koda prevoznika, mora biti dejanski izvajalec leta jasno opredeljen. Ta zahteva velja za vse primere, razen za kratkoročne priložnostne sporazume.

8. Prodajalec sistema prostora na zaslonu ne sme uporabiti glavnega prikaza tako, da bi pretirano izpostavil le eno določeno možnost za potovanje ali prikazal nerealne možnosti za potovanje.

9. Razen v primerih iz odstavka 10 se uporablja naslednje: (a) pri direktnih letih se lahko vsak let na glavnem prikazu izpiše le enkrat; (b) pri sestavljenih letih prek več sektorjev, ki vključujejo zamenjavo letala, se lahko na glavnem prikazu vsaka kombinacija letov izpiše le enkrat; (c) leti, ki vključujejo zamenjavo letala, se štejejo in prikažejo kot povezovalni leti, z eno vrstico za posamezni segment, ki se izvaja z drugim letalom. Kljub temu pa bi moral računalniški sistem rezervacij za lete, ki jih izvaja isti letalski prevoznik, z isto številko leta in pri katerih prevoznik zahteva le en kupon za let in eno rezervacijo, izdati samo en kupon in zaračunati le eno rezervacijo.

1. Kadar skupni projekti ali drugi pogodbeni dogovori med sodelujočimi prevozniki določajo, da morata dva ali več prevoznikov prevzeti ločeno odgovornost za ponudbo in prodajo proizvodov v zračnem prevozu na letu ali kombinaciji letov, se izraz „let“ (za direktni let) in izraz „kombinacija letov“ (za let prek več sektorjev) v odstavku 9 razlaga tako, da vsakemu zadevnemu prevozniku - največ dvema - omogoča ločen prikaz, na katerem uporablja svojo lastno oznako za označevanje prevoznika. 2. Kadar sta vključena več kakor dva prevoznika, mora o oznaki dveh prevoznikov, ki imata pravico izkoristiti izjemo iz pododstavka 1, odločati prevoznik, ki let dejansko izvaja. Če prevoznik, ki let izvaja, ne zagotovi zadostnih podatkov, da bi omogočali identifikacijo obeh prevoznikov, ki ju je treba označiti, mora prodajalec sistema določiti prevoznike na nediskriminacijski podlagi. 10.

11. V glavni prikaz je treba, kadar je to izvedljivo, vključiti povezovalne lete v rednem prevozu, ki jih izvajajo sodelujoči prevozniki in so sestavljeni iz najmanj devetih povezav. Prodajalec sistema mora sprejeti zahtevo sodelujočega prevoznika po vključitvi indirektnega leta, razen kadar pot (letenja) med obema letališčema presega 130 % razdalje po velikem krogu ali kadar bi bilo treba zaradi tega izključiti prevoze s krajšim trajanjem potovanja. Povezav, med katerimi pot (letenja) presega 130 %, ni treba uporabiti.









PRILOGA II

Uporaba možnosti za posredovanje s strani naročnikov

1. Naročnik mora voditi natančno evidenco, ki zajema vse rezervacijske posle CRS. Takšna evidenca mora vključevati številke leta, oznake vknjižbe rezervacije, datum potovanja, čas odhoda in prihoda, status na delih poti, imena in začetnice potnikov s kontaktnimi naslovi in/ali telefonskimi številkami ter trenutni status vozovnice. Pri rezervaciji ali odpovedi prostora mora naročnik zagotoviti, da oznaka rezervacije, ki jo uporablja, ustreza prevoznini, ki jo je potnik plačal.

2. Naročnik ne sme namenoma delati dvojnih rezervacij za istega potnika. Kadar na letu, ki ga izbere uporabnik, ni prostora, potnika lahko uvrstijo na seznam čakajočih za takšen let (če je seznam čakajočih na voljo) in potrdijo na drugem možnem letu.

3. Kadar potnik rezervacijo prekliče, mora naročnik takoj sprostiti njegov prostor.

4. Kadar potnik spremeni svoj potovalni načrt, mora naročnik zagotoviti, da so pred izvajanjem novih rezervacij preklicane vse storitve v zvezi s prostorom in dodatne storitve.

5. Naročnik mora, kadar je to izvedljivo, zahtevati ali obdelati vse rezervacije za potovalni načrt in vse nadaljnje spremembe prek istega CRS.

6. Noben naročnik ne sme zahtevati ali prodajati mest letalskega prevoznika, če uporabnik tega ne zahteva.

7. Naročnik mora zagotoviti, da je vozovnica za vsak del poti izdana v skladu s statusom rezervacije in z veljavnim rokom. Naročnik ne sme izdati vozovnice, na kateri je označena dokončna rezervacija in določen let, če za takšno rezervacijo ni prejel potrditve.